Το Συνταγματικό Δικαστήριο της Τουρκίας, με μια άνευ προηγουμένου απόφαση, ανέτρεψε την ανάκληση πιστοποιητικού κληρονομίας από πολίτη χωρίς τουρική υπηκοότητα.

Ο Ιωάννης Μαδυτινός, Ελληνας που γεννήθηκε στην Κωνσταντινούπολη, έχασε την τουρκική υπηκοότητά του όταν απέκτησε ελληνική ιθαγένεια το 1986, χωρίς την άδεια των τουρκικών αρχών.

Το άρθρο 25 του νόμου της γείτονος για την Τουρκική ιθαγένεια θέτει ορισμένες προϋποθέσεις που πρέπει να πληρούνται για να δοθεί άδεια ώστε να παραιτηθεί κάποιος από την τουρκική υπηκοότητα.

Οταν ο Μαδυτινός έγινε ο μοναδικός κληρονόμος της οικογένειάς του, ζήτησε πιστοποιητικό κληρονομίας από δικαστήριο της Κωνσταντινούπολης το 1996.

Το δικαστήριο αναγνώρισε την αξίωση του αλλά το υπουργείο Οικονομικών της Τουρκίας άσκησε αγωγή για την ακύρωση του πιστοποιητικού, με το σκεπτικό ότι δεν ήταν πλέον Τούρκος πολίτης.

Αυτό είχε ως αποτέλεσμα την ανάκληση του επίμαχου πιστοποιητικού, όμως ο Μαδυτινός άσκησε έφεση κατά της αγωγής αλλά το αίτημά του απορρίφθηκε επειδή «εθελούσια» άλλαξε την ιθαγένεια.

Ο άτυχος Ελληνας δεν μπόρεσε να επιλύσει το ζήτημα στα τοπικά δικαστήρια και προσέφυγε στο ανώτατο δικαστήριο της Τουρκίας το 2015, το οποίο διέταξε την επανάληψη της δίκης, λέγοντας ότι το δικαίωμα ιδιοκτησίας του παραβιάστηκε. Παράλληλα, επιδικάστηκε αποζημίωση από τα δημόσια τουρκικά ταμεία για τα τέλη που κατέβαλε στη συγκεκριμένη υπόθεση.

Η απόφαση του Συνταγματικού Δικαστηρίου υπογράμμισε ότι οι αποφάσεις των τοπικών δικαστηρίων ήταν «αδικαιολόγητες».

«Η ανάκληση του πιστοποιητικού κληρονομίας δεν παρουσιάστηκε με εύλογη και επαρκή αιτιολόγηση, παρόλο που δεν υπάρχει αντίστοιχα σιωπηρή διαταγή που να προβλέπει ότι οι Τούρκοι πολίτες δεν μπορούν να αποκτήσουν περιουσία στην Ελλάδα, από την άποψη της αρχής της αμοιβαιότητας» ανέφερε, μεταξύ άλλων, το σκεπτικό της δικαίωσης του Μαδυτινού.

Η παραβίαση του δικαιώματος ιδιοκτησίας αποφασίστηκε σε σχέση με το άρθρο 35 του Συντάγματος, τόνισε το δικαστήριο, το οποίο ορίζει ότι το δικαίωμα ιδιοκτησίας μπορεί να περιοριστεί μόνο στο πλαίσιο του δημοσίου συμφέροντος.

Πηγή: Hurriyet